Elsőre jó ötletnek tűnt a zenélő út, csakhogy van egy község, ahol folyamatosan hallani. A jóból is megárt a sok.

„Szörnyű, különösen mikor két-három autó egyszerre megy rajta. Az valami csúcs, akkor össze-vissza szól mindenféle módon, amit csak el lehet képzelni” – mondta egy mernyei lakos az RTL Klubnak a 67-es út című Republic-slágert „játszó” 67-es útról. „Olyan, mint egy rossz lakodalmas zene” – tette hozzá.

A zenét az autósok tudják megszólaltatni úgy, hogy ráhajtanak a burkolat megfelelő részére, csakhogy ami a kocsiban jól hangzik, az az út mentén a közeledés és távolodás, vagy éppen a sebességváltoztatás miatti modulációból fakadóan már finoman szólva is alacsonyabb minőséget képvisel.

Ráadásul a kérdéses szakasztól légvonalban mindössze néhány száz méterre lévő Mernyén folyamatosan hallani a zajt, ami nagyon zavarja a helyieket. A Nemzeti Infrastruktúrafejlesztő Zrt. egyelőre nem foglalkozik az üggyel, mert hivatalos panasz nem érkezett a céghez.